בס"ד

**הלל הזקן על גג בית המדרש**

1.אָמְרוּ עָלָיו עַל הִלֵּל הַזָּקֵן, שֶׁבְּכָל יוֹם וָיוֹם הָיָה עוֹשֶׂה וּמִשְׂתַּכֵּר בִּטְרַפָּעִיק.

2. חֶצְיוֹ הָיָה נוֹתֵן לְשׁוֹמֵר בֵּית הַמִּדְרָשׁ וְחֶצְיוֹ לְפַרְנָסָתוֹ וּלְפַרְנָסַת אַנְשֵׁי בֵּיתוֹ.

3. פַּעַם אַחַת לֹא מָצָא לְהִשְׂתַּכֵּר וְלֹא הִנִּיחוֹ שׁוֹמֵר בֵּית הַמִּדְרָשׁ לְהִכָּנֵס;

4. עָלָה וְנִתְלָה וְיָשַׁב עַל פִּי אֲרֻבָּה, כְּדֵי שֶׁיִּשְׁמַע דִּבְרֵי אֱלֹהִים חַיִּים מִפִּי שְׁמַעְיָה וְאַבְטַלְיוֹן.

5. אָמְרוּ: אוֹתוֹ הַיּוֹם עֶרֶב שַׁבָּת הָיָה, וּתְקוּפַת טֵבֵת הָיְתָה, וְיָרַד עָלָיו שֶׁלֶג מִן הַשָּׁמַיִם.

6. כְּשֶׁעָלָה עַמּוּד הַשַּׁחַר אָמַר לוֹ שְׁמַעְיָה לְאַבְטַלְיוֹן:

7. אַבְטַלְיוֹן אָחִי, בְּכָל יוֹם הַבַּיִת מֵאִיר וְהַיּוֹם אָפֵל, שֶׁמָּא יוֹם מְעֻנָּן הוּא?

8. הֵצִיצוּ עֵינֵיהֶן וְרָאוּ דְּמוּת אָדָם בָּאֲרֻבָּה.

9.עָלוּ וּמָצְאוּ עָלָיו רוּם שְׁלֹש אַמּוֹת שֶׁלֶג.

10. פְּרָקוּהוּ וְהִרְחִיצוּהוּ וְסָכוּהוּ וְהוֹשִׁיבוּהוּ כְּנֶגֶד הַמְּדוּרָה.

11. אָמְרוּ: רָאוּי זֶה לְחַלֵּל עָלָיו אֶת הַשַּׁבָּת.

(בבלי, יומא ל"ה, ע"א)

טרפעיק- סוג של מטבע, סכום כסף קטן.

הקדמה:

הסיפור מגיע בהמשך לשאלה ששאלו הרבנים אדם שלא הגיע ללמוד תורה וטען שזה בגלל שקשה לו להתפרנס. החכמים שאלו את אותו אדם, האם אתה יותר עני מהלל?

ואז סיפרו את הסיפור להראות כמה הלל היה עני מרוד ובכל זאת כמעט מסר את נפשו על לימוד התורה.

התקופה המדוברת היא תקופת בית שני ונשיאי בית המדרש היו אז שמעיה ואבטליון.

הדמויות במדרש:

הלל

שמעיה ואבטליון

השומר

נקרא את המדרש בהתייחסות לכל אחת מהדמויות-

קריאה המתייחסת להלל

**שורות 1-2: אקספוזיציה (פתיחה, נותנת רקע על הדמויות, הזמן, המקום):**

1.אָמְרוּ עָלָיו עַל הִלֵּל הַזָּקֵן, שֶׁבְּכָל יוֹם וָיוֹם הָיָה עוֹשֶׂה וּמִשְׂתַּכֵּר בִּטְרַפָּעִיק.

2. חֶצְיוֹ הָיָה נוֹתֵן לְשׁוֹמֵר בֵּית הַמִּדְרָשׁ וְחֶצְיוֹ לְפַרְנָסָתוֹ וּלְפַרְנָסַת אַנְשֵׁי בֵּיתוֹ.

מה לומדים מהקטע על הלל ועל הבחירות שלו?

מהמילים **בְּכָל יוֹם וָיוֹם** אנו לומדים על שגרת יומו של הילל שעובד קשה לפרנסת בני ביתו בדוחק.

חֶצְיוֹ הָיָה נוֹתֵן לְשׁוֹמֵר בֵּית הַמִּדְרָשׁ וְחֶצְיוֹ לְפַרְנָסָתוֹ וּלְפַרְנָסַת אַנְשֵׁי בֵּיתוֹ.

מה ניתן ללמוד מסדר הדברים המופיע במשפט על סדר העדיפויות של הלל?

מסירת מחצית שכר זעום ללימוד היא מעשה גדול שיוצר השוואה בין ערך לימוד התורה לבין

ערכה של הפרנסה החומרית. הברייתא מדגישה את ערך לימוד התורה על ידי הקדמת הסיפור

על התשלום לשומר בית המדרש לסיפור על פרנסתו ופרנסת אנשי ביתו.

**שורות 3- 10: תיאור המקרה:**

**פַּעַם אַחַת** לֹא מָצָא לְהִשְׂתַּכֵּר וְלֹא הִנִּיחוֹ שׁוֹמֵר בֵּית הַמִּדְרָשׁ לְהִכָּנֵס**;**

כנגד הביטוי "בכל יום ויום" המופיע בשורה 1 מופיע כאן הביטוי "פעם אחת". - למילות הזמן במעשה החכמים יש תפקיד שעוזר לנו להבין את המדרש.

מילות הזמן שבכל יום ויום – מלמדות על דבר שנעשה באופן שיגרתי וקבוע.

פעם אחת – יש פה מקרה חריג המעיד על שבירת השגרה אותה הזכרנו. השינוי מספר לנו שכאן מתחיל המעשה ונוצרת בעיה.

החזרה על התבנית "לא מצא להשתכר ולא הניחו שומר בית המדרש להיכנס" – יוצרת משוואה ברורה:

הלל אינו מביא אוכל לביתו, ואינו רשאי להיכנס לבית המדרש ללמוד תורה.

בקשר למשכורתו, לא נזכר מה עשה, אבל בלי תורה הוא כנראה אינו יכול להתקיים כלל.

**מה מקומו או תפקידו של השומר?**

השומר מהווה חיץ בין העולם שמחוץ לבית המדרש, ובין מה שמתרחש בתוכו.

נראה שמובלעת כאן ביקורת על השומר שגובה כסף, וכן על כך שהרי הוא כבר מכיר את הלל, שמגיע כל יום  אז למה הוא לא נותן לו פעם אחת להיכנס בחינם? ואולי הביקורת המובלעת היא על עולם הלימוד של בית המדרש?

קריאת הדברים מעוררת שאלות :

האם שמעיה ואבטליון יודעים על קיומו של השומר הגובה שכר?

מדוע גובים שכר על לימוד בבית המדרש?

האם הלימוד מיועד רק לעשירים?

למי מיועד הכסף? לשומר הגברתן, שמצא דרך לשלשל כמה מעות לכיסו, או שמא לאחזקת בית המדרש ושכר למלמדי התורה?

מה עשה הלל?

**עָלָה וְנִתְלָה** – יש פה אלמנט של סכנה.

**וְיָשַׁב עַל פִּי אֲרֻבָּה, כְּדֵי שֶׁיִּשְׁמַע דִּבְרֵי אֱלֹהִים חַיִּים מִפִּי שְׁמַעְיָה וְאַבְטַלְיוֹן.**

הלל בוחר לנסות להקשיב למה שנעשה בבית המדרש בדרך אחרת.

בשורה 4 יש **ריבוי פעלים**: עלה ונתלה וישב על פי ארובה.

ריבוי פעלים זה מדגיש את מסירותו הרבה של הילל ואת האקטיביות שלו ללימוד תורה למרות המכשולים העומדים בפניו. מזון חומרי אין, אולם מזון רוחני יש. הלל רוצה לשמוע דברי אלוקים חיים, זה מה שמחייה אותו ועל זה הוא מוכן לסכן את עצמו ולמסור את נפשו. העלייה לגג חוזרת בקטע המקביל שבו עלו שמעיה ואבטליון על הגג כשלא מצא הלל פרנסה שתאפשר לו להיכנס לבית המדרש הסתכן כדי ללמוד תורה, כדרך שמסתכנים בעלי אומנות למען פרנסתם החומרית. העלייה הפיזית **מסמלת** עלייה רוחנית.

הארובה היא צינור **המסמל** את החיבור שצריך להיות בין החוץ לפנים. האור מבחוץ חודר דרך הארובה שמתפקדת גם כחלון, ומאיר את כתלי בית המדרש. הארובה גם מאפשרת חיבור של חום פיזי אך גם מטפורי בין העולמות. חום התורה מחמם את המציאות כולה ומעלה אותה מעלה .

קריאה שניה המתייחסת **לשמעיה ואבטליון** כמייצגים את עולם בית המדרש:

**אָמְרוּ: אוֹתוֹ הַיּוֹם עֶרֶב שַׁבָּת הָיָה, וּתְקוּפַת טֵבֵת הָיְתָה, וְיָרַד עָלָיו שֶׁלֶג מִן הַשָּׁמַיִם.**

באופן כללי: בתחילת שורות 1, 5, ו-11 ישנה **חזרה** על המילה אמרו. האומרים הם החכמים, וזה שם  דגש על כך שמדובר על עולם החכמים - בית המדרש.

שורה זו מהווה את החיבור בין סיפורו של הלל שנותר בחוץ, ובין העולם הפנימי של בית המדרש .

אוֹתוֹ הַיּוֹם -

על איזה יום מדובר?

יום שישי, ערב שבת **–** אותו יום בו לא מצא הלל כסף להשתכרולא יכול היה להיכנס לביהמ"ד.

הפירוט מגדיל ומעצים:

ערב שבת – מעבר בין קדש לחול, ערב שבת יום לחוץ.

תקופת טבת – שיא החורף.

וירד שלג – העצמה של החורף (בהמשך נשמע שמדובר בכמות גדולה של שלג). הדברים גם מקבילים להעצמה של מעשה מסירות הנפש של הלל.

בנקודה זו בעצם מסתיים תיאור דמותו של הלל. אם המטרה היתה לספר על ההקרבה של הלל, הסיפור היה יכול להסתיים כאן. אבל הסיפור לא עוצר. הוא עוזב לחלוטין את דמותו של הלל הקופא על גג בית המדרש והמצלמה עוברת פנימה אל הבית החם – אל בית המדרש.

\*חומה בדמות שומר מפרידה בין עולם בית המדרש לבין העולם שבחוץ ויוצרת **ניגודים** בין פנים לחוץ.

**כְּשֶׁעָלָה עַמּוּד הַשַּׁחַר** - בבית המדרש מצפים לאור, לגאולה, האוירה בו היא שונה לגמרי. **–** אוירה של אחוה ולימוד בחברותא , ובחוץ קר ואפל ולבד.

**השוואה בין עולם בית המדרש לעולם שבחוץ**

|  |  |
| --- | --- |
| בית המדרש -בפנים | העולם שבחוץ |
| מקור של אור: "בכל יום מאיר" | חשוך: "אפל", "מעונן" |
| מקור של חום: "כנגד המדורה" | קר: "תקופת טבת", "ירד שלג מן השמיים" |
| מקור החיים: "דברי אלוקים חיים" | סכנת מוות: "רום שלוש אמות שלג" |
| מקום של נחת , של לימוד בחברותא -אַבְטַלְיוֹן אָחִי | מקום של קושי – כל אדם צריך לדאוג לעצמו לפרנסה |
| דמי לימוד | דמי פרנסה |

**בְּכָל יוֹם** – ביטוי הזמן הזה מופיע גם בתחילת המדרש ומיד מזכיר לנו מה היה קורה בכל יום.

בכל יום היה הלל מגיע לבית המדרש והיום?

**בְּכָל יוֹם** הַבַּיִת מֵאִיר      וְ**הַיּוֹם** אָפֵל

 נוצר כאן   **ניגוד** המביא אותנו לשאול שאלה:

האם בית המדרש אפל בגלל החורף, או שאולי בגלל חסרונו של **הלל**?

יש תמיהה על עצם השאלה ברור שיש אפלה עלות השחר – עדיין יש אפלה, ומזג אוויר סוער.

נראה שבית המדרש הוא בועה מנותקת לחלוטין מהמתרחש בחוץ, שהרי בחוץ לא סתם מעונן, בחוץ מתחוללת סופה. הארובה - הצוהר שאמור להאיר ליושבי בית המדרש לא מאיר עוד?!  ומעל הכל  הלומדים  אינם מבחינים בכך שמישהו משמעותי חסר בתוך בית המדרש, מישהו שאולי בזכותו הבית האיר כל יום.

(אילו תחושות מעוררת בנו שיחתם של שמעיה ואבטליון? מצד אחד, אין להכחיש שבבית

המדרש שוררת אווירה של אחווה: "אבטליון אחי!". מצד שני, תחושת החמימות בתוך בית

המדרש עומדת בסתירה למצבו של הלל שבגלל עוניו לא הניחוהו להיכנס והוא קופא מחוץ לבית

המדרש. השימוש בביטוי "בכל יום" בדבריו של שמעיה רומז להתמדתו של הלל ש"בכל יום ויום" היה מקפיד לתת משכרו המועט כדי שיוכל להיכנס לבית המדרש. שני דברים חסרו בבית המדרש באותה שבת. החיסרון שאליו שמו לב היה האור. שמעיה ראה שאף

על פי שבכל יום הבית מאיר, באותו יום אפל היה. אך להיעדרו של התלמיד שבדומה לאור המאיר בכל יום, היה מתמיד לבוא "בכל יום ויום" על אף עוניו, לא שמו שמעיה ואבטליון לב.

בכל יום האיר הבית לא רק מחמת השמש שנכנסה בעד החלון, אלא בגלל הלל שנמצא בפנים! והיום "הבית אפל" לא רק משום שהלל מסתיר את החמה, אלא בגלל עצם העובדה שהוא בחוץ. האפלה אינה רק פיזית, והיא מסמלת בעינינו את מצבו של בית המדרש. לאפלה שתי סיבות: (עיניים שאינן רואות די הצורך את תלמידי בית המדרש וצורכיהם, והעדרו של התלמיד שאור התורה עתיד לזרוח ממנו.)

**הֵצִיצוּ עֵינֵיהֶן וְרָאוּ דְּמוּת אָדָם בָּאֲרֻבָּה**

ברגע שעזבו את העולם הפנימי והציצו, חלה התפקחות והם רואים מה מתרחש בחוץ. הם רואים אדם.

יש דיון בין החכמים ממתי יכול להגיד אדם קריאת שמע, המשנה בברכות אומרת: "משיראה את חברו ד' אמות ויכירנו" – זה השלב שבא אחרי עלות השחר, כשמעט האור מאפשר להכיר את חברו ממרחק 4 אמות. אי אפשר לומר קריאת שמע ולקבל עול מלכות שמים בלי להכיר את חברך.

כשעולה עמוד השחר, שמעיה ואבטליון רואים דמות אדם בארובה. רואים אותו בצורה אנושית ומכירים במאמציו ללמוד תורה. ואז הם יכולים לקבל עול מלכות שמיים.

ע**ָלוּ** – ברגע שיצאו מאזור הנוחות החמים, דמות השומר נעלמת, המחסום נפרץ, ושני החכמים מטפלים בעצמם בהלל .

וּמָצְאוּ עָלָיו רוּם שְׁלֹש אַמּוֹת שֶׁלֶג – כמעט החמיצו את השעה (כמעט מת).

**פְּרָקוּהוּ וְהִרְחִיצוּהוּ וְסָכוּהוּ וְהוֹשִׁיבוּהוּ כְּנֶגֶד הַמְּדוּרָה. – הושיבו אותו פיזית אך גם השיבו אותו** לחיים כשהדגש הוא על מעשים ולא בדגש על לימוד תורה. כאשר הורידו את הלל והכניסוהו פנימה חזר בית המדרש להאיר. משהאיר בית המדרש, יכלו שמעיה ואבטליון להבין שהאפלה בבית המדרש נבעה מכך שהלל לא הוכנס.

בית המדרש התחיל להשתנות.

דחייתו של הלל על ידי בית המדרש הטתה אותו לצד השלג הצונן. עכשיו חזרו וקירבו אותו אל

האש, אל חמימות התורה של בית המדרש. בית המדרש למד שלא לדחות החוצה (אל הקור!)

את מי שאינו יכול לשלם.

בשורות אלו יש **ריבוי פעלים**, כאן ריבוי הפעלים מיוחס לשמעיה ואבטליון.

שניים מפעלים מאלה מופיעים גם אצל הלל: **עלה   וישב**

בדרך כלל מטרת ריבוי פעלים היא להראות דחיפות ורצון עז לעשות משהו. אצל הלל זה היה כשרצה מאוד ללמוד תורה ואצל שמעיה ואבטליון זה היה כשראו את הלל והזדרזו לטפל בהלל.

**סיום המדרש:**

אָמְרוּ: רָאוּי זֶה לְחַלֵּל עָלָיו אֶת הַשַּׁבָּת.מסקנת חכמים: ראוי זה – ראוי כל אדם שיחללו עליו את השבת. אין כאן דיון הלכתי, שהרי על כל יהודי ללא הבדל יש לחלל את השבת, (פיקוח נפש דוחה שבת), ובנוסף יש כאן הכרה בגדולתו של הלל ובמסירותו לתורה.

שמעיה ואבטליון מבינים שהתורה האמיתית והלימוד הגדול הוא אצל הלל שמסר את נפשו ללימוד התורה מחוץ לבית המדרש. ולכן הוא ראוי שיחללו עליו שבת, הוא הקרוי אדם המממש את ייעודו בעולם דרך ערך לימוד תורה, ערך בסיסי שהוא גם החיים.. מבחינת הלל – חיים ללא תורה אינם חיים.



לאור מה שלמדנו, עד עתה מי לדעתך גיבור המדרש?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**מי גיבור המדרש?**

עיון במעשה החכמים "הלל על גג בית המדרש" מחדד את הצורך בהבנת שאלת תפקידו של ה"גיבור" בסיפור.

 המעשה כולו נסוב על הלל ועל אהבת לימוד התורה שלו והמוכנות העמוקה להקריב הכל בכדי ללמוד תורה. ולכן, במבט ראשון **הלל** הוא הגיבור המרכזי המעשה עוסק במעשיו הן ביום יום ("עושה ומשתכר") והן באירוע החריג שבו עוסק המעשה ("לא מצא להשתכר" ,"עלה ונתלה וישב") ואף סופו של המעשה עוסק בו ("ראוי זה לחלל עליו את השבת"). עם זאת, דיבורו וקולו של הלל עצמו כלל לא נשמעים   מתחילתו  של  המעשה ועד סופו.  יותר מכך,  בחלקו  השני של המעשה, לא מופיע ולו פעם אחת שמו של הלל  עצמו  אלא  בכינויים "אמרו עליו", "דמות אדם" ו- "זה".

לאור זאת, נבקש לחלק את המעשה לשני חלקים כאשר לכל אחר מהם גיבור אחר.

בחלקו הראשון מצטיירת דמותו של הלל כדמות לומד התורה האידאלי המחלק את המעט –(אמרו שיש לו בין קיום פיזי (פרנסה) לבין קיום רוחני (תורה).אבל הלל הוא דמות שלא עוברת שום תהליך של ברור ולימוד, אין לו קונפליקט, (שנמצא בבסיסו של כל מעשה חכמים) המחייב אותו לבחור בין שני ערכים. דמותו אינה עוברת כל שינוי תודעתי, הדרך שלו ברורה ,הוןא דמות שטוחה שאינה משתנה.

**בחלקו השני של המעשה בית המדרש והחכמים שבו תופסים את מקומם כגיבורי הסיפור.**

הגיבורים- שמעיה ואבטליון המייצגים את ביתהמדרש –

בהתחלה יש עליהם ביקורתסמויה על כך שגובים כסף על לימוד תורה, ועל כך שבית המדרש מנותק מהעולם שבחוץ ולא מעניינים אותו ה"אנשים הפשוטים".

(הערה יש להיזהר בביקורת על גדולי הדור בתקופתם , לכן יש להציג את הביקורת בצורה רגישה המכבדת את גדולי הדור שמהם הלל ושמאי למדו את כל תורתם).

לאחר מסירות הנפש של הלל הם עוברים שינוי-

הם רואים דמות אדם בארובה, הם טורחים רבות ומצילים אותו ממוות מקור .

בנוסף הם מגיעים למסקנה שהלל שמסר את נפשו על הלימוד, הוא אדם ראוי לכל הטרחה ולחילול השבת. בסופו של המדרש, הלל נראה שהלל קבל כרטיס כניסה חופשית לבית המדרש.

**מהו המסר? מה אנחנו צריכים ללמוד מהמדרש?**

המדרש מופיע בהקשר לדיון הבא:

**תנו רבנן: עני ועשיר [ו]רשע באין לדין,**

**לעני אומרים לו: מפני מה לא עסקת בתורה?**

**אם אומר: עני הייתי וטרוד במזונותי**

**אומרים לו: כלום עני היית יותר מהלל?**

האם בית המדרש ראוי רק לאנשים מסויימים או שעליו להיות פתוח לכולם?

**אבות דרבי נתן ב, ט**

והעמידו תלמידים הרבה –

שבית שמאי אומרים, אל ישנה(ילמד) אדם אלא למי שהוא חכם ועניו ובן אבות ועשיר. ובית הלל אומרים, לכל אדם ישנה. שהרבה פושעים היו בהם בישראל, ונתקרבו לתלמוד תורה, ויצאו מהם צדיקים וחסידים וכשרים:

בית שמאי ובית הלל נחלקו בשאלה למי "אדם ישנה" (ישנה= ילמד תורה), מי ראוי שילמדו אותו תורה.

לשיטת בית שמאי -מלמדים תורה רק לתלמיד שהוא כליל המעלות: חכם, עניו, בן אבות וגם עשיר. בית הלל -לעומתם, סברו ש"לכל אדם ישנה", כלומר חובה על המלמד ללמד תורה כל מי שרוצה,

אפילו פושעים.

מסתבר שעמדת בית הלל כפי שהיא מוצגת באבות דר' נתן מתאימה למעשה המסופר כאן על

הלל. עמדה זו מוצגת בגמרא כעמדת חכמי ארץ ישראל, אולי בעקבות הלל ובית מדרשו:

נאמר : " הזהרו בבני עניים שמהן תצא תורה.(נדרים פ"א ע"א)

**לסיכום,**

המדרש בא להציג בפנינו מצב שבו אדם צדיק כמו הלל לא יכול היה ללמוד תורה בשל מצבו הכלכלי. הלל מלמד את כולנו במסירות הנפש שלו שהתורה צריכה להיות זמינה לכולם ולא רק למיוחסים או לעשירים. וזה הלימוד הגדול- עלינו לנהוג כבית הלל ולאפשר לכל מי שחשקה נפשו ללמוד תורה.

ניתן להשליך מכך על ימינו- האם מגיעה השכלה לכל אחד שמעוניין בה או שיש להגביל אותה לבעלי אמצעים?

**סיכום אמצעים אומנותיים**

**מבנה הסיפור:**

כדי להבין את מבנה הסיפור נחבר בין החלקים המקבילים בסיפור.

1.אָמְרוּ עָלָיו עַל הִלֵּל הַזָּקֵן, שֶׁבְּכָל יוֹם וָיוֹם הָיָה עוֹשֶׂה וּמִשְׂתַּכֵּר בִּטְרַפָּעִיק.

2. חֶצְיוֹ הָיָה נוֹתֵן לְשׁוֹמֵר בֵּית הַמִּדְרָשׁ וְחֶצְיוֹ לְפַרְנָסָתוֹ וּלְפַרְנָסַת אַנְשֵׁי בֵּיתוֹ.

3. פַּעַם אַחַת לֹא מָצָא לְהִשְׂתַּכֵּר וְלֹא הִנִּיחוֹ שׁוֹמֵר בֵּית הַמִּדְרָשׁ לְהִכָּנֵס;

4. עָלָה  וְנִתְלָה וְיָשַׁב עַל פִּי אֲרֻבָּה, כְּדֵי שֶׁיִּשְׁמַע דִּבְרֵי אֱלֹהִים חַיִּים מִפִּי שְׁמַעְיָה וְאַבְטַלְיוֹן 5. אָמְרוּ: אוֹתוֹ הַיּוֹם עֶרֶב שַׁבָּת הָיָה, וּתְקוּפַת טֵבֵת הָיְתָה, וְיָרַד עָלָיו שֶׁלֶג מִן הַשָּׁמַיִם.

6. כְּשֶׁעָלָה עַמּוּד הַשַּׁחַר אָמַר לוֹ שְׁמַעְיָה לְאַבְטַלְיוֹן:

7. אַבְטַלְיוֹן אָחִי, בְּכָל יוֹם הַבַּיִת מֵאִיר וְהַיּוֹם אָפֵל, שֶׁמָּא יוֹם מְעֻנָּן הוּא?

8. הֵצִיצוּ עֵינֵיהֶן וְרָאוּ דְּמוּת אָדָם בָּאֲרֻבָּה.

9.עָלוּ וּמָצְאוּ עָלָיו רוּם שְׁלֹש אַמּוֹת שֶׁלֶג.

10. פְּרָקוּהוּ וְהִרְחִיצוּהוּ וְסָכוּהוּ וְהוֹשִׁיבוּהוּ כְּנֶגֶד הַמְּדוּרָה.

11. אָמְרוּ: רָאוּי זֶה לְחַלֵּל עָלָיו אֶת הַשַּׁבָּת.

נוצר כאן **מבנה כיאסטי** כלומר מקביל זה לזה בצורת איקס.

|  |  |
| --- | --- |
| 1)**אמרו** עליו על הלל הזקן שבכל יום ויום היה עושה ומשתכר בטרפעיק,  2) חציו היה נותן לשומר בית המדרש, וחציו לפרנסתו ולפרנסת אנשי ביתו.  3) פעם אחת לא מצא להשתכר, | 14) **אמרו:** ראוי זה לחלל עליו את השבת. |
| 4) **עלה** | 11) **עלו**  12) ומצאו עליו רום שלש אמות שלג. |
| 5)ונתלה וישב על פי **ארובה** | 10)הציצו עיניהן וראו דמות אדם **בארובה**, |
| 6)כדי שישמע דברי אלהים חיים מפי **שמעיה ואבטליון**. | 8) כשעלה עמוד השחר אמר לו **שמעיה לאבטליון:**  10) אבטליון אחי! בכל יום הבית מאיר, והיום אפל, שמא יום המעונן הוא? |

מבנה זה מדגיש את ההשוואה בין עולם בית המדרש לעולם שבחוץ. לכאורה עושים את אותם מעשים ופעולות אבל בפועל הם רחוקים זה מזה ולא מחוברים. אמצעו של המבנה, מדגיש את השלג שיורד משמיים על הלל.(שורה 5)

**מוטיב העלייה.**

**מוטיב= מילה/רעיון/חפץ החוזרים על עצמם במהלך היצירה ויש להם משמעות.**

ישנו מתח בין עליה וירידה לאורך כל המדרש. הלל **עלה** ונתלה על פי הארובה.

השלג **יורד** על הלל שאינו חש בכך מפני ששקוע באהבת התורה. - הלל עולה לגג ובעצם מתעלה מעל החומריות והקור המקפיא כדי ללמוד תורה שהיא מקור החיים שלו.

שמעיה ואבטליון **עולים** ומתקרבים אל הלל ופורקים אותו משם כלומר **מורידים** אותו חזרה לבית המדרש.

ישנה עליה נוספת המתוארת במדרש: "**כשעלה** עמוד השחר"

יש דיון בין החכמים ממתי יכול להגיד אדם קריאת שמע, המשנה בברכות אומרת: "עד שיעלה עמוד השחר".

כש**עולה** עמוד השחר, שמעיה ואבטליון רואים דמות אדם בארובה. רואים אותו בצורה אנושית ומכירים במאמציו ללמוד תורה. ואז הם יכולים לקבל עול מלכות שמיים.

**3.ניגודים**

הניגודים בין העולם שבחוץ המיוצג על ידי הלל לבין העולם שבבית המדרש המיוצג על ידי שמעיה ואבטליון (מופיעים למעלה בעמוד 3).

מצד אחד העולם שבחוץ מתואר כקר, קפוא, מעונן, ואילו בית המדרש מתואר כמפיץ חום, מואר, ואף מקור החיים כי שם לומדים "תורת חיים".

מצד שני בית המדרש לא מאפשר לכל אחד להיכנס והלל נאלץ לסכן את חייו כדי לשמוע דברי תורה. יש ניגוד בין הלל שמוכן לעשות הכל כדי ללמוד תורה ובין בית המדרש שלא מוכנים לחרוג מהנוקשות וללמד את כל מי שרוצה תורה.

**4.ריבוי פעלים.**

בדרך כלל מטרת ריבוי פעלים היא להראות דחיפות ורצון עז לעשות משהו. אצל הלל זה היה כשרצה מאוד ללמוד תורה ואצל שמעיה ואבטליון זה היה כשראו את הלל והזדרזו לטפל בהלל, ובכך בעצם פיצו קצת על כך שהשומר לא נתן לו להיכנס ולא הותר לו ללמוד תורה בפנים.

**5. ארמז מקראי**

**אָמְרוּ: אוֹתוֹ הַיּוֹם עֶרֶב שַׁבָּת הָיָה, וּתְקוּפַת טֵבֵת הָיְתָה, וְיָרַד עָלָיו שֶׁלֶג מִן הַשָּׁמַיִם.**

כִּי כַּאֲשֶׁר יֵרֵד הַגֶּשׁם **וַהשֶלג מן הָשַמִים** וְשָׁמָּה לֹא יָשׁוב כִּי אִם הִרְוָה אֶת הָאָרֶץ וְהוֹלִידָהּ וְהִצְמִיחָהּ וְנָתַן  זֶרַע לַזֹּרֵעַ וְלֶחֶם לָאֹכֵל. כֵּן יִהְיֶה דְבָרִי אֲשׁר יֵצֵא מִפִּי לֹא יָשׁוּב אֵלַי רֵיקָם כִּי אִם עָשָׂה אֶת אֲשׁר חָפַצְתִּי וְהִצְלִיחַ אֲשֶׁר שְׁלַחְתִּיו.

השלג נמשל לדבר ה', לכן ההדגשה שהוא בא מן השמים, כמו דבר ה', חשובה. המעשה שלנו מספר שהלל הוא זה שירד עליו שלג (= דבר ה'!) מן השמים; כביכול נביא הוא ששורה עליו רוח ה'. רמיזה זו, של השלג שירד על הלל מן השמים, מבארת גם את המשמעות של הופעת הביטוי שבו עסקנו לעיל, "דברי א-להים חיים", במעשה שלנו. הלל רצה לשמוע "דברי א-להים חיים" מפי שמעיה ואבטליון ומסר על כך את נפשו, ובכך זכה לקבל דברי אלקים חיים בצורה של שלג מן השמים. מכאן ממשיך וצומח הסיפור שלנו להולדה של הבנה מחדש ולעלייתו של הלל לגדולה בהמשך.

יש בכך גם מידה כנגד מידה.

**6. יסוד על טבעי** – אחד ממאפייני המדרש - יסוד על טבעי . במציאות בה הלל היה לילה שלם בקור מקפיא ונערם עליו שלג רב , במצב זה לא היה אמור להיות חי . נעשה לו נס על טבעי והוא ניצל ע"י גדולי הדור, ה' גרם לו לחיות בזכות מסירות הנפש בה התנהל .